Direktiva Sveta 1999/49/ES

z dne 25. maja 1999

o spremembi Direktive 77/388/EGS o skupnem sistemu davka na dodano vrednost glede višine splošne stopnje

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 93 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

(1) ker člen 12(3)(a) Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih — Skupni sistem davka na dodano vrednost: enotna osnova za odmero [4] določa, da Svet določi višino splošne stopnje, ki se uporablja po 31. decembru 1998; ker splošno stopnjo davka na dodano vrednost določi vsaka država članica kot odstotek od davčne osnove in je enaka za dobavo blaga in za opravljanje storitev; ker od 1. januarja 1993 do 31. decembra 1998 ta odstotek ne sme biti nižji od 15 %;

(2) ker so izkušnje pokazale, da je veljavna splošna stopnja davka na dodano vrednost v različnih državah članicah, v kombinaciji z mehanizmom prehodnega sistema, zagotovila, da je ta prehodni sistem zadovoljivo deloval; ker se zato zdi primerno, da se tudi v naslednjem obdobju glede na splošno stopnjo ohrani zdajšnja višina najnižje stopnje;

(3) ker pa je poročilo Komisije o stopnjah razkrilo dejstvo, da izkrivljanje konkurence obstaja in bi lahko z uvedbo skupne valute postalo še bolj izrazito; ker bi bilo treba obdobje uporabe splošne stopnje omejiti na dve leti, da bi lahko Svet kasneje odločil o višini tako splošne kot nižje stopnje ali stopenj,

SPREJEL NASLEDNJO DIREKTIVO:

Člen 1

"(a) Splošno stopnjo davka na dodano vrednost določi vsaka država članica kot odstotek od davčne osnove in je enaka za dobavo blaga in za opravljanje storitev. Od 1. januarja 1999 do 31. decembra 2000 ta odstotek ne sme biti nižji od 15 %.

Na predlog Komisije ter po posvetovanju z Evropskim parlamentom in Ekonomsko-socialnim odborom Svet soglasno določi višino splošne stopnje, ki naj bi se uporabljala po 31. decembru 2000.

Države članice lahko uporabljajo tudi eno ali dve nižji stopnji. Te stopnje se določijo kot odstotek od davčne osnove, ki ne sme biti nižji od 5 % in se uporablja samo za dobave kategorij blaga in storitev iz Priloge H."

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 1999. O tem takoj obvestijo Komisijo.

Države članice se v sprejetih določbah sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila določb nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati na dan objave v Uradnem listu Evropskih skupnosti.

Direktiva se uporablja od 1. januarja 1999.

Člen 4

Ta direktiva je naslovljena na države članice.

V Bruslju, 25. maja 1999

Za Svet

Predsednik

H. Eichel

[1] UL C 409, 30.12.1998, str. 13.

[2] Mnenje, sprejeto 23. marca 1999 (še neobjavljeno v Uradnem listu).

[3] UL C 101, 12.4.1999, str. 73.

[4] UL L 145, 13.6.1977, str. 1. Direktiva, kakor je bila nazadnje spremenjena z Direktivo 98/80/ES (UL L 281, 17.10.1998, str. 31).

--------------------------------------------------